তথ্যবিবরণী নম্বর : ৩০৪৬

বিশিষ্ট ঔপন্যাসিক রিজিয়া রহমানের মৃত্যুতে কৃষিমন্ত্রীর শোক

ঢাকা, ১ ভাদ্র (১৬ আগস্ট) :

 একুশে পদক বিজয়ী বিশিষ্ট ঔপন্যাসিক ও কথাসাহিত্যিক রিজিয়া রহমানের মৃত্যুতে কৃষিমন্ত্রী ড. মোঃ আব্দুর রাজ্জাক গভীর শোক ও দুঃখ প্রকাশ করেছেন। এছাড়া তিনি শোকসন্তপ্ত পরিবারের সদস্যদের প্রতি গভীর সমবেদনা জানিয়েছেন।

 আজ এক শোকবার্তায় কৃষিমন্ত্রী বলেন, রিজিয়া রহমানের সৃজনশীল লেখনী এ দেশের মানুষ দীর্ঘকাল স্মরণ রাখবে। তাঁর মৃত্যু এ দেশের সাহিত্য ও সাংস্কৃতিক অঙ্গনের জন্য এক অপূরণীয় ক্ষতি।

#

গিয়াস/মাহমুদ/সঞ্জীব/সেলিম/২০১৯/১৯২০ ঘণ্টা

Handout Number : 3045

**Dhaka, Delhi ties reach a newer height, says BD envoy**

New Delhi (India), August 16 :

 The friendly relations between Bangladesh and India have grown stronger and reached a newer height under the guidance of Prime Ministers Sheikh Hasina and Narendra Modi.

 This was stated by Bangladesh High Commissioner to India Syed Muazzem Ali in a speech to the officers taking part in the 59th NDC course at National Defence College in New Delhi on Friday. The envoy spoke on 'Framework of Bangladesh-India relations: Opportunities and Challenges'.

 Besides participants from India, the 47-week course has 25 overseas officers from Afghanistan, Australia, Bangladesh, Bhutan, Brazil, Egypt, Indonesia, Japan, Kenya, Malaysia, Mongolia, Myanmar, Nepal, Nigeria, Oman, Saudi Arabia, South Africa, Sri Lanka, UAE, UK, USA and Vietnam.

 In his speech, highly appreciated by the officers, Syed Muazzem said Bangladesh and India has focused on security, mutual trust, confidence building and promoting physical and people-to-people connectivity. The bilateral relations are so cordial that the two countries have emerged as a role model for neighbourhood diplomacy. Prime Minister Sheikh Hasina has restored mutual trust between the two close neighbours and brought about a change in the mindset regarding the bilateral ties, he said.

 Syed Muazzem said Bangladesh and India have steadily developed bilateral defence engagements in recent years. The two countries signed five MoUs on defence cooperation during Sheikh Hasina’s 2017 India visit. The cooperation covers fields of general cooperation, training exchange and procurement of equipment, defence financing, medical cooperation and knowledge sharing between the top defence institutes of both countries. He said both countries have strengthened security cooperation and are committed to eradicating terrorism. Bangladesh’s avowed policy is not to allow its soil for any terrorist activity against India or any other country. It has received full cooperation from India too.

 His speech was followed by a lively interaction with participants asking questions relating to bilateral, regional and international issues.

#

BDHC, Delhi/Mahmud/Sanjib/Salim/2019/1840 Hrs.

তথ্যবিবরণী নম্বর : ৩০৪৪

**সমুদ্র বন্দরসমূহের জন্য কোনো সংকেত নেই**

ঢাকা, ১ ভাদ্র (১৬ আগস্ট) :

 রংপুর, রাজশাহী, বরিশাল, খুলনা, ঢাকা, ময়মনসিংহ, চট্টগ্রাম ও সিলেট বিভাগের অনেক জায়গায় অস্থায়ী দমকা হাওয়াসহ হালকা থেকে মাঝারি ধরনের বৃষ্টি অথবা বজ্রসহ বৃষ্টি হতে পারে। সেই সাথে দেশের কোথাও কোথাও মাঝারি ধরনের ভারী বর্ষণ হতে পারে। সমুদ্র বন্দরসমূহের জন্য কোনো সংকেত নেই।

 দুর্যোগ ব্যবস্থাপনা ও ত্রাণ মন্ত্রণালয়ের ন্যাশনাল ডিজাস্টার রেসপন্স কো-অর্ডিনেশন সেন্টারের বেলা ৩ টা ৩০ মিনিটের প্রতিবেদন অনুযায়ী আজ এ তথ্য পাওয়া গেছে।

 রংপুর, ময়মনসিংহ, সিলেট, বগুড়া, রাজশাহী, পাবনা, টাঙ্গাইল, ঢাকা, ফরিদপুর, মাদারীপুর, যশোর, কুষ্টিয়া, খুলনা, বরিশাল, পটুয়াখালী, নোয়াখালী, কুমিল্লা, চট্টগ্রাম এবং কক্সবাজার অঞ্চলসমূহের ওপর দিয়ে দক্ষিণ-পূর্ব দিক থেকে ঘণ্টায় ৪৫ থেকে ৬০ কিঃমিঃ বেগে বৃষ্টি বা বজ্রবৃষ্টিসহ অস্থায়ীভাবে দমকা বা ঝড়ো হাওয়া বয়ে যেতে পারে। এসব এলাকার নদী বন্দরসমূহকে ১ নম্বর সতর্ক সংকেত দেখাতে বলা হয়েছে।

 ব্রহ্মপুত্র-যমুনার পানি সমতল হ্রাস পাচ্ছে এবং গঙ্গা-পদ্মা স্থিতিশীল আছে। অপরদিকে, উত্তর-পূর্বাঞ্চল ও দক্ষিণ-পূর্বঞ্চলের নদীসমূহের পানি সমতল বৃদ্ধি পাচ্ছে। বাংলাদেশের আবহাওয়া অধিদপ্তরের তথ্যানুযায়ী, দেশের উত্তর-পূর্বাঞ্চল ও তৎসলগ্ন ভারতের পশ্চিমবঙ্গে, তৎসলগ্ন ভারতের মেঘালয় এবং গাঙ্গীয় পশ্চিমবঙ্গে আগামী ২৪ ঘন্টায় মাঝারি থেকে ভারী বৃষ্টিপাতের সম্ভাবনা আছে যার ফলে সুরমা, কুশিয়ারা, কংস, মনু, খোয়াই, তিস্তা, ধরলা ও দুধকুমার ও জাদুকাটা নদীসমূহের পানি সমতল আগামী ২৪ ঘণ্টায় দ্রুত বৃদ্ধি পেতে পারে। আগামী ৪৮ ঘণ্টায় ব্রহ্মপুত্র–যমুনা নদ- নদীসমূহের পানি সমতল হ্রাস পেতে পারে এবং গঙ্গা-পদ্মা নদীসমূহের পানি সমতল স্থিতিশীল থাকতে পারে।

 বিগত ২৪ ঘণ্টায় পানি সমতল হ্রাস পেয়েছে ৫০ টি স্থানে ও সমতল বৃদ্ধি পেয়েছে ৩৯ টি স্থানে।

 সরকার গত ১ জুলাই থেকে আজ পর্যন্ত বন্যাদুর্গত বিভিন্ন জেলায় ২৮ হাজার ৬৫০ মে. টন চাল, ৪ কোটি ৯৩ লাখ ৫০ হাজার টাকা, ১ লাখ ১৮ হাজার কার্টন শুকনা খাবার, ৮ হাজার ৫০০ সেট তাঁবু, ৫৪ হাজার ৭০০ বান্ডিল ঢেউটিন, গৃহ নির্মাণে ১৬ কোটি ৪১ লাখ টাকা, শিশুখাদ্য ক্রয়ে ১৮ লাখ টাকা এবং গোখাদ্য ক্রয়ে ২৪ লাখ টাকা বরাদ্দ প্রদান করেছে।

#

কাদের/রবি/সঞ্জীব/সেলিম/২০১৯/১৭৩৫ ঘণ্টা

তথ্যবিবরণী নম্বর : ৩০৪৩

**দেশের ডেঙ্গু পরিস্থিতি**

ঢাকা, ১ ভাদ্র (১৬ আগস্ট) :

 স্বাস্থ্য অধিদপ্তরের হেলথ ইমার্জেন্সি অপারেশন সেন্টার ও কন্ট্রোল রুমের সর্বশেষ তথ্য অনুযায়ী গত জানুয়ারি থেকে আজ পর্যন্ত হাসপাতালগুলোতে সর্বমোট ডেঙ্গু আক্রান্ত ভর্তি রোগীর সংখ্যা ৪৯ হাজার ৯৯৯ জন। তার মধ্যে চিকিৎসা শেষে ছাড়পত্র নিয়ে চলে গেছেন ৪২ হাজার ২৪৩ জন। আর এ যাবত ডেঙ্গু রোগে মারা গেছেন ৪০ জন।

 বর্তমানে সারাদেশের হাসপাতাগুলোতে ভর্তিকৃত ডেঙ্গুরোগী আছেন ৭ হাজার ৭১৬ জন, যার মধ্যে ঢাকা বিভাগে ৪ হাজার ১৫ জন। গত ২৪ ঘণ্টায় সারাদেশে নতুন ১ হাজার ৭১৯ জন ডেঙ্গুরোগী হাসপাতালে ভর্তি হয়েছেন।

#

আয়শা/রবি/রেজ্জাকুল/শামীম/২০১৯/১৪৪৮ ঘণ্টা

তথ্যবিবরণী নম্বর : ৩০৪২

বিশিষ্ট ঔপন্যাসিক রিজিয়া রহমানের মৃত্যুতে সংস্কৃতি প্রতিমন্ত্রীর শোক

ঢাকা, ১ ভাদ্র (১৬ আগস্ট) :

 একুশে পদক বিজয়ী বিশিষ্ট ঔপন্যাসিক রিজিয়া রহমানের মৃত্যুতে সংস্কৃতি বিষয়ক প্রতিমন্ত্রী কে এম খালিদ গভীর শোক ও দুঃখ প্রকাশ করেছেন।

 এক শোকবার্তায় প্রতিমন্ত্রী জানান, রিজিয়া রহমান ছিলেন একাধারে লেখক, গল্পকার ও ঔপন্যাসিক। সাহিত্যের বিভিন্ন শাখা গল্প, কবিতা, প্রবন্ধ, রম্যরচনা ও শিশুসাহিত্যে ছিল তাঁর অবাধ বিচরণ। রিজিয়া রহমানের মৃত্যু এদেশের সাহিত্য অঙ্গণের জন্য অপূরণীয় ক্ষতি। বাংলা ভাষা ও সাহিত্যে অবদানের জন্য এ খ্যাতনামা ঔপন্যাসিককে এদেশের মানুষ দীর্ঘকাল স্মরণ রাখবে।

 প্রতিমন্ত্রী রিজিয়া রহমানের আত্মার মাগফেরাত কামনা করেন এবং শোকসন্তপ্ত পরিবারের সদস্যদের প্রতি সমবেদনা জানান।

 রিজিয়া রহমান আজ সকালে রাজধানীর অ্যাপোলো হাসপাতালে চিকিৎসাধীন অবস্থায় মৃত্যুবরণ করেন (ইন্না লিল্লাহি ............. রাজিউন)। মৃত্যুকালে তাঁর বয়স হয়েছিল ৭৯ বছর।

#

ফয়সল/রবি/রেজ্জাকুল/শামীম/২০১৯/১৪৩১ ঘণ্টা

তথ্যবিবরণী নম্বর : ৩০৪১

জাতিসংঘ সদরদপ্তরে জাতীয় শোক দিবস পালন

নিউইয়র্ক, ১৬ আগস্ট :

 বাংলাদেশ স্থায়ী মিশনের আয়োজনে জাতিসংঘ সদরদপ্তরে ১৫ আগস্ট জাতির পিতা বঙ্গবন্ধু শেখ মুজিবুর রহমানের ৪৪ তম শাহাদত বার্ষিকী এবং জাতীয় শোক দিবস পালন করা হয়।

 স্থায়ী মিশনে জাতীয় পতাকা অর্ধনমিত রাখার মাধ্যমে জাতির পিতার ৪৪তম শাহাদত বার্ষিকী এবং জাতীয় শোক দিবস পালনের কর্মসূচি শুরু করা হয়। জাতীয় শোক দিবস উপলক্ষে রাষ্ট্রপতি, প্রধানমন্ত্রী, পররাষ্ট্রমন্ত্রী ও পররাষ্ট্র প্রতিমন্ত্রীর প্রদত্ত বাণী পাঠ এবং ১৫ আগস্টে শহীদদের বিদেহী আত্মার মাগফেরাত কামনা করে দোয়া করা হয়।

 আলোচনা অনুষ্ঠানে জাতিসংঘে নিযুক্ত বাংলাদেশের স্থায়ী প্রতিনিধি ও রাষ্ট্রদূত মাসুদ বিন মোমেন স্বাগত ভাষণ দেন। রাষ্ট্রদূত জনগণের ক্ষমতায়ন, মানবাধিকারের সুরক্ষা, অর্থনৈতিক ও সামাজিক মুক্তি, গণতন্ত্র, শান্তি ও সহবস্থানের জাতির পিতা যে আদর্শ রেখে গেছেন তা তুলে ধরেন।

 জাতিসংঘ সদরদপ্তরে প্রথমবারের মতো জাতির পিতার শাহাদত বার্ষিকীর এ অনুষ্ঠান আয়োজনের প্রেক্ষাপট উল্লেখ করে স্থায়ী প্রতিনিধি বলেন, বাংলাদেশ আগামী বছর বিশ্বব্যাপী জাতির পিতার জন্মশতবার্ষিকী উদযাপন করতে যাচ্ছে। এ উপলক্ষে জাতিসংঘ সদরদপ্তরে বিশেষ অনুষ্ঠান আয়োজন করা হবে। পাশাপাশি ২০২১ সালে উদ্যাপন করা হবে বাংলাদেশের স্বাধীনতার সুবর্ণ জয়ন্তী। এসকল অনুষ্ঠানে আন্তর্জাতিক সম্প্রদায়কে স্বত:স্ফূর্ত অংশগ্রহণ করার আহ্বান জানান স্থায়ী প্রতিনিধি।

 আলোচনা অনুষ্ঠানে ‘বঙ্গবন্ধু ও বহুপাক্ষিকতাবাদ’ বিষয়ে কী-নোট স্পিচ প্রদান করেন জাতিসংঘের সাবেক আন্ডার সেক্রেটারি জেনারেল ও জাতিসংঘে নিযুক্ত বাংলাদেশের সাবেক স্থায়ী প্রতিনিধি আনোয়ারুল করিম চৌধুরী। ভারত, সার্বিয়া ও কিউবার স্থায়ী প্রতিনিধি এবং প্যালেস্টাইনের স্থায়ী পর্যবেক্ষক অনুষ্ঠানে বক্তৃতা করেন। প্রবাসী বাঙালি সম্প্রদায়ের পক্ষে বক্তব্য রাখেন যুক্তরাষ্ট্র আওয়ামী লীগের সভাপতি ড. সিদ্দিকুর রহমান বক্তব্য রাখেন ।

 বক্তাগণ বঙ্গবন্ধুকে বিশ্বের অন্যতম শ্রেষ্ঠ নেতা এবং বিশ্ব মানবতার মুক্তির প্রতিভূ ও বন্ধু হিসেবে আখ্যায়িত করেন। বক্তাগণ আরো বলেন, বিশ্বের বঞ্চিত মানুষের অধিকার আদায়ে জাতির পিতার সংগ্রাম ও ত্যাগ আন্তর্জাতিক সম্প্রদায়ের জন্য অনুকরণীয় আদর্শ হয়ে থাকবে।

 এরপর জাতির পিতার জীবন ও কর্ম এবং বাংলাদেশের মহান স্বাধীনতা সংগ্রাম বিশেষ করে আন্তর্জাতিক অঙ্গনে বঙ্গবন্ধুর ভূমিকা তুলে ধরে একটি ভিডিওচিত্র প্রদর্শন করা হয়।

#

রবি/রেজ্জাকুল/শামীম/২০১৯/১৪২৩ ঘণ্টা

তথ্যবিবরণী নম্বর : ৩০৪০

ওয়াশিংটন বাংলাদেশ দূতাবাসে জাতীয় শোক দিবস পালন

ওয়াশিংটন ডিসি, ১৬ আগস্ট ঃ

 ওয়াশিংটন বাংলাদেশ দূতাবাসে ১৫ আগস্ট জাতীয় শোক দিবস এবং জাতির পিতা বঙ্গবন্ধু শেখ মুজিবুর রহমানের ৪৪তম শাহাদত বার্ষিকী পালন করা হয়।

 রাষ্ট্রদূত মোহাম্মদ জিয়াউদ্দিন বাংলাদেশের জাতীয় পতাকা অর্ধনমিত করণের মাধ্যমে জাতীয় শোক দিবসের কর্মসূচি শুরু করেন। এরপর রাষ্ট্রদূত দূতাবাস প্রাঙ্গণে বঙ্গবন্ধুর প্রতিকৃতিতে পুষ্পস্তবক অর্পণ করেন। শোক দিবস উপলক্ষে রাষ্ট্রপতি, প্রধানমন্ত্রী, পররাষ্ট্রমন্ত্রী ও প্রতিমন্ত্রীর প্রদত্ত বাণী পাঠ করা হয়।

 জাতীয় শোকদিবস উপলক্ষে আয়োজিত আলোচনা সভায় রাষ্ট্রদূত বলেন, ১৫ই আগস্ট মানব ইতিহাসের জঘন্যতম একটি হত্যাযজ্ঞ। তিনি বলেন, হত্যাকারীরা জাতির পিতাকে হত্যার মাধ্যমে স্বাধীন বাংলাদেশের চেতনা ও মূল্যবোধকে ধ্বংস করার চেষ্টা করেছিল। প্রধানমন্ত্রী শেখ হাসিনার নেতৃত্বে আধুনিক বাংলাদেশ গড়ে তুলতে সকলের প্রতি আহ্বান জানান তিনি।

 বঙ্গবন্ধু ও তাঁর পরিবারের সদস্যদের এবং অন্যান্য শহীদদের আত্মার মাগফেরাত কামনা করে বিশেষ মোনাজাত করা হয়। এছাড়া, বঙ্গবন্ধুর কর্মজীবনের ওপর একটি আলোচনা সভার আয়োজন এবং একটি প্রামাণ্যচিত্র প্রদর্শিত হয়।

#

শামিম/রবি/রেজ্জাকুল/শামীম/২০১৯/১১.২৫ ঘণ্টা

তথ্যবিবরণী নম্বর : ৩০৩৯

নিউইয়র্কে জাতীয় শোক দিবস পালন

নিউইয়র্ক, ১৬ আগস্ট :

 নিউইয়র্কে বাংলাদেশ কনস্যুলেট জেনারেলে ১৫ আগস্ট জাতীয় শোক দিবস এবং জাতির পিতা বঙ্গবন্ধু শেখ মুজিবুর রহমানের ৪৪তম শাহাদত বার্ষিকী উপলক্ষে দোয়া মাহফিল ও আলোচনা সভার আয়োজন করা হয়।

 জাতীয় পতাকা অর্ধনমিতকরণের মাধ্যমে জাতীয় শোক দিবসের কর্মসূচি শুরু করা হয়। জাতির পিতা বঙ্গবন্ধু শেখ মুজিবুর রহমানের বর্ণাঢ্য জীবনের ওপর নির্মিত প্রামাণ্য চিত্র প্রদর্শন করা হয়। পরে, জাতির পিতা, তাঁর পরিবারের শহীদ সদস্যদের প্রতি শ্রদ্ধা জানিয়ে এক মিনিট নিরবতা পালন করা হয়। শোক দিবস উপলক্ষে রাষ্ট্রপতি, প্রধানমন্ত্রী, পররাষ্ট্র মন্ত্রী ও পররাষ্ট্র প্রতিমন্ত্রীর প্রদত্ত বাণী পাঠ করা হয়।

 জাতিসংঘে বাংলাদেশ মিশনের স্থায়ী প্রতিনিধি ও রাষ্ট্রদূত মাসুদ বিন মোমেন, বীর মুক্তিযোদ্ধাবৃন্দ, শহীদ মুক্তিযোদ্ধা পরিবারের সদস্য এবং বাংলাদেশ আওয়ামী লীগ, যুক্তরাষ্ট্র শাখার সভাপতি ড. সিদ্দিকুর রহমান অনুষ্ঠানে বক্তব্য রাখেন।

 বক্তারা জাতির পিতার বর্ণাঢ্য জীবন ও অর্জন সম্পর্কে আলোকপাত করেন। তারা বঙ্গবন্ধুর স্বপ্ন ‘সোনার বাংলা’ গড়ার লক্ষ্যে প্রধানমন্ত্রী শেখ হাসিনার গতিশীল নের্তৃত্বে ঐক্যবদ্ধভাবে কাজ করে একটি উন্নত ও সমৃদ্ধশালী বাংলাদেশ গড়ার জন্য কাজ করার আহবান জানান।

 স্থানীয় বীর মুক্তিযোদ্ধাগণ, বাংলাদেশ কমিউনিটির সদস্যবৃন্দ, সাংবাদিক, রাজনৈতিক, সাংস্কৃতিক ও সামাজিক সংগঠনগুলোর প্রতিনিধিগণ, জাতিসংঘে স্থায়ী মিশন এবং কনস্যুলেট জেনারেল এর কর্মকর্তা ও কর্মচারীবৃন্দ অনুষ্ঠানে উপস্থিত ছিলেন।

#

পারভীন/রবি/রেজ্জাকুল/শামীম/২০১৯/১১.৩৫ ঘণ্টা